《送春有感》
宋代·吴芾

物物俱有情，情尤钟我辈。
况复病且衰，白发不相贷。
今日送残春，倍觉生感慨。
正恐明年春，此身不复在。
忆昔少年时，逢春便倾盖。
五十六年中，相亲复相爱。
春虽自天来，只在花丛内。
常忧地不宽，栽花容有碍。
买山敢论钱，惟恐力不逮。
花开即欲看，花好还须戴。
诗必为花吟，酒必与药对。
醉则卧花间，岂事形骸外。
醒复绕花行，视之过粉黛。
从人笑我狂，我作童儿态。
自云尽此身，与春长相会。
人事苦相争，花谢春亦退。
我欲苦留春，春去不少待。
为春搅离肠，寝食俱忘废。
悲来不可禁，未免歌慷慨。
我当保余龄，相见犹可再。
若或径溘然，遂成永分背。
愿春略踌躇，一樽容我酹。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。